ZELENI ZMAJ

Zeleni zmaj se nastanio na zelenom jezeru. Svakoga dana sjedio bi ispod zelene breze i pazio tko prolazi zelenom stazom. Jednoga dana spazi zelenoga mrava kako nosi zrno kukuruza.
– Nitko ne smije prolaziti mojom zelenom stazom! – zaurla zmaj i isplazi zeleni jezik. Uze zrno kukuruza i zavitla ga u zrak, a mrava otjera.
Ubrzo se saznalo da je zeleni zmaj zabranio prolaz zelenom stazom i otada su svi prolaznici zaobilazili zeleno jezero. Zmaj je bio zadovoljan i sretan jer ga nitko više nije zamarao. Sjedio bi na stazi i u jezeru namakao svoj veliki zeleni rep.
Jedne zimske noći zmaj je zaspao i zaboravio izvaditi rep iz jezera. Od jake zime voda se smrznula i zmajev se rep zaledio. Ujutro je zarobljeni zmaj uzalud zvao i dozivao.
Nije bilo nikoga u blizini. Zmaj je zadrhtao od jeze. Znao je da svi zaobilaze zeleno jezero i da nitko ne zna za njegovu nezgodu.
Kad je malo zatoplilo, mali se zeko zaputio stazom. Opazi iznemogloga zmaja i pozove šumske stanovnike. Ubrzo izvade zmajev rep iz leda. Zmaj se zastidio i zaplakao.
U proljeće zeleni zmaj pozove šumske prijatelje i zamoli ih da slobodno prolaze stazom i dolaze na jezero.
Jednoga dana zmaj ugleda kako je uz stazu izniklo ono zrno kukuruza. Sunčane zrake izmamile ga iz zemlje. Zmaj se razveseli i zalije kukuruz i on izraste u veliku stabljiku.
Ujesen je prolazio stazom onaj isti mrav kojega je zmaj bio otjerao. Zmaj se zagleda u mrava i ljubazno ga zamoli da mu oprosti. Zatim ga pozove na gozbu.
– Evo, izvoli. Uzmi ova zlatna i zrela zrna i ne zamjeri što sam bio zao.
I zeleni je zmaj zauvijek ostao uz zeleno jezero i bio ljubazan prema svim prolaznicima.

Nevenka Videk